ญาติ-ครอบครัวเศร้า เชิญดวงวิญญาณ 3 ศพ เหยื่อนายช่างปืนโหดกลับบ้าน
ญาติ เพื่อนร่วมงานผู้เสียชีวิต นิมนต์พระสงฆ์ทำพิธีเชิญดวงวิญญาณ 3 ศพ ที่ถูกนายช่างเครื่องส่งยิงระบายแค้นเสียชีวิต ขณะปฏิบัติหน้าที่ภายใน สวท.พิษณุโลก โดยบรรยากาศเป็นไปด้วยความโศกเศร้า โดยภรรยาทั้ง 3 ยังทำใจกับเหตุที่เกิดขึ้นอย่างกะทันหันไม่ได้ และขอมือปืนรายนี้ชดใช้กรรมที่ก่อ โดยกำหนดสวด 28-30 และพระราชทานเพลิงศพ 31 พ.ค.นี้เมื่อเวลา 12.00 น.วันที่ 28 พ.ค.63 ที่สถานีวิทยุกระจายเสียงแห่งประเทศไทยจังหวัดพิษณุโลก (สวท.พิษณุโลก) นายพิพัฒน์ สัสดีแพง รักษาการ ผอ.สวท.พิษณุโลก ครอบครัวของผู้เสียชีวิตทั้ง 3 ราย ได้นิมนต์พระศรีสวรรค์ อมรธมฺโม รองเจ้าอาวาสวัดราชบูรณะพร้อมพระภิกษุสงฆ์รวม 4 รูป ประกอบพิธีเชิญดวงวิญญาณของผู้เสียชีวิตทั้ง 3 ราย กลับบ้านตามความเชื่อของศาสนาพุทธ โดยครอบครัวของผู้เสียชีวิตประกอบด้วย นางวาสนา บุตรมางกูล ภรรยาของ นายสานิตย์ บุตรมางกูล ผอ.สวท.พิษณุโลก นางสุวัฒนา พันธ์ภูมิ ภรรยาของ นายภูมิศรัณญ์ พันธ์ภูมิ และ นางวิริยา สุเมธเทพานันท์ ภรรยา นายจิรวุฒิ สุเมธเทพานันท์ ได้นำเสื้อผ้าซึ่งถือเป็นตัวแทนที่ของผู้เสียชีวิตมาวางไว้บริเวณจุดที่แต่ละคนเสียชีวิต โดยมีการโยงสายสิญจน์เพื่อให้พระภิกษุสงฆ์ได้สวดพระอภิธรรม 7 คัมภีร์ และบทสวดมาติกาบังสุกุล เสร็จแล้วจึงร่วมกันกรวดน้ำอุทิศส่วนกุศลและพระสงฆ์อนุโมทนาให้พรกับครอบครัวของผู้เสียชีวิต และให้ญาติบอกกล่าวให้ดวงวิญญาณตามกลับบ้านไปพร้อมกันจากนั้น 13.00 น. ที่แผนกนิติเวช โรงพยาบาลพุทธชินราช นางวาสนา บุตรมางกูล ภรรยาของ นายสานิตย์ บุตรมางกูล ผอ.สวท.พิษณุโลก นางสุวัฒนา พันธ์ภูมิ ภรรยาของ นายภูมิศรัณญ์ พันธ์ภูมิ ช่างเครื่องส่ง และนางวิริยา สุเมธเทพานันท์ ภรรยา นายจิรวุฒิ สุเมธเทพานันท์ นายช่างไฟฟ้าอาวุโส ได้เดินทางไปรอรับศพซึ่งแพทย์จะทำการผ่าชันสูตรไม่แล้วเสร็จ ซึ่งคาดว่าจะสามารถรับศพได้ในเวลา 14.30 น. ท่ามกลางความโศกเศร้าเสียใจของทุกคนที่ต้องสูญเสียคนที่รักได้ แม้ว่าภรรยาและลูกๆ ยังทำใจกับเหตุที่เกิดขึ้นได้ แต่ทุกคนก็พร้อมอโหสิกรรมให้กับผู้กระทำความผิด เพราะไม่อยากมีเวรกรรมต่อกัน และขอให้ผู้ก่อเหตุชดใช้การกระทำตามบทลงโทษตามกฎหมายนางวาสนา บุตรมางกูล ภรรยาของ ผอ.สวท.พิษณุโลก เปิดเผยว่า รู้สึกเสียใจพูดอะไรไม่ออกเพราะเหตุการณ์เกิดขึ้นอย่างกะทันหันเกินไป ตนและสามีเดิมทำงานอยู่ด้วยกันที่ สวท.เพชรบูรณ์ ก่อนที่สามีจะย้ายมารับราชการที่ สวท.พิษณุโลก ได้ 1 ปี เศษ เหลือเวลาอีกเพียง 4 เดือน สามีก็จะเกษียณอายุราชการแล้ว ก็ตั้งใจจะอยู่ดูแลกันในบั้นปลายชีวิต เวลานี้ตนก็ต้องอยู่กับลูกชายและลูกสาว สำหรับผู้ก่อเหตุก็ขอให้เป็นเรื่องของคดี เป็นเรื่องของกฎหมาย ปล่อยให้ไปตามขั้นตอนกฎหมายลงโทษ ชดใช้ความผิดไป สามีตนเป็นคนดี ไม่เข้าใจว่าทำไมเขาถึงลงมือกระทำอย่างเหี้ยมโหดแบบนี้ด้าน นางสุวัฒนา พันธ์ภูมิ ภรรยาของ นายภูมิศรัณญ์ กล่าวว่า ความรู้สึกในเวลานี้ก็ยังเศร้าเสียใจ แต่จะให้ทำอย่างไรได้เหตุการณ์เกิดขึ้นแล้ว ก็ต้องทำใจยอมรับให้ได้ เราทำงานในกรมประชาสัมพันธ์ด้วยกัน แต่สำหรับปมปัญหาความขัดแย้งเป็นเรื่องในสำนักงาน เป็นปัญหาความขัดแย้งระหว่างบุคคล ซึ่งเราไม่รู้ปัญหาภายในของเขาว่าเกิดอะไรบ้าง แต่ก็ยอมรับว่า บุคคลที่ทำผิดเป็นคนที่โมโหฉุนเฉียวรุนแรง ไม่พอใจอะไรก็จะโมโหหงุดหงิดตลอด บางครั้งก็จะระบายด้วยการยิงปืนเล่น ซึ่งเท่าที่ทราบ มีปมปัญหาความเครียดส่วนตัว เป็นปัญหาทางด้านสุภาพจิต ซึ่งเคยมีคนตักเตือนแล้วก็ไม่ยอมฟัง น่ากลัวมาก ทุกคนเลยใช้วิธีเลี่ยงอยู่ห่างๆ แต่ก็มาเกิดเหตุขึ้น เราเป็นผู้สูญเสียจากการกระทำของคนจิตไม่สมประกอบ มันก็ไม่ยุติธรรม ตนต้องอยู่กับลูก 2 คน เป็นผู้ชายทั้งคู่ก็ต้องอยู่ดูแลกันไปเมื่อเสาหลักของครอบครัวจากไปแล้ว ปัญหาหนึ่งคือเรื่องข้าราชการ สามารถซื้ออาวุธปืนได้ถึง 3 กระบอก ซึ่งไม่มีความจำเป็นอะไรต้องมีได้มากขนาดนั้น คนสมัยนี้อารมณ์ร้อนทำอะไรไม่ยับยั้งชั่งใจ ทำให้เกิดความสูญเสียและเป็นคดีใหญ่เพิ่มมากขึ้นเรื่อย ๆสำหรับผู้เสียชีวิตทั้ง 3 ราย มีกำหนดการพิธีรดน้ำศพวันนี้ในเวลา15.30 น. ที่วัดคูหาสวรรค์ ต.ในเมือง อ.เมือง จ.พิษณุโลก และกำหนดสวดพระอภิธรรมเวลา 18.00 น. ส่วนศพของ นายจิรวุฒิ ญาติจะนำไปบำเพ็ญกุศลที่บ้านเกิด สวดพระอภิธรรมสองคืนคือวันที่ 29-30 พ.ค.2563 ที่วัดฆะมัง ต.ฆะมัง อ.เมือง จ.พิจิตร และมีพิธีพระราชทานเพลิงศพในวันที่ 31 พ.ค.63.
ญาติ เพื่อนร่วมงานผู้เสียชีวิต นิมนต์พระสงฆ์ทำพิธีเชิญดวงวิญญาณ 3 ศพ ที่ถูกนายช่างเครื่องส่งยิงระบายแค้นเสียชีวิต ขณะปฏิบัติหน้าที่ภายใน สวท.พิษณุโลก โดยบรรยากาศเป็นไปด้วยความโศกเศร้า โดย
ยิง3ศพ,ยิง3ศพ สวท.,ยิงเพื่อนร่วมงาน3ศพ,นายช่างเครื่อง,สวท.พิษณุโลก,รับศพผอ.สวท.,ข่าวทั่วไป